# Educador social

L'educador o educadora social és un/a professional de l'educació que intervé en la realitat sociocultural per millorar-la i ajudar en l'emancipació de persones amb dificultats socials o en risc d'exclusió social. Aquesta figura sorgeix a finals dels anys 1980, solidificant-se durant la dècada dels noranta, com a resposta a la necessitat social d'una figura diferent de la del treballador social i del monitor. És de gran necessitat en la societat actual, ja que és mediador entre la població i l'Estat i la seva última fi és la de defensar els drets humans.
L'educador social desenvolupa accions d'intervenció i mediació socioeducativa en diferents escenaris, amb la finalitat de millorar la realitat de les persones amb les quals intervé. Per a això ha d'estar, romandre i acompanyar a les persones, acompanyar-les en el seu dolor, prestar-los el seu suport i el seu temps. L'educador social ha de posar-se en la pell de l'altra persona, endinsar-se al seu món i saber identificar les necessitats de cadascun, deixant que actuï lliurement mentre va formant la seva pròpia identitat i pren les regnes de la seva vida, sense despullar-ho mai de la seva capacitat de decidir per si mateix.
L'educador social treballa en els camps de l'educació no formal. Els àmbits en els quals exerceix la seva actuació professional, a escala local, regional, nacional i internacional, són:
* Desenvolupament comunitari i generació de xarxes socials.
* Animació sociocultural i gestió cultural.
* Intervenció socioeducativa en el context familiar, escolar i laboral.
* Educació per a l'oci i temps lliure.
* Intervenció socioeducativa en educació ciutadana (educació ambiental, salut, gènere, vial, intercultural, cooperació internacional, etc.)
* Educació d'adults i persones majors.
* Acció socioeducativa amb minories i grups socials desfavorits.

## Educació social a Espanya

La Diplomatura en Educació Social va ser establerta a Espanya pel Reial decret 1420/1991, de 30 d'agost, passant a convertir-se en Grau en Educació Social l'any 2012, segons les línies generals emanades de l'Espai Europeu d'Educació Superior (EEES). El Col·legi d'Educadores i Educadors Socials de Catalunya (CEESC) es va crear el 1996, essent el primer col·legi professional d'educació social existent a l'Estat espanyol. L'any 2006 es va fundar el Consell General de Col·legis d'Educadores i Educadors Socials (CGCEES), integrat pels col·legis professionals d'educadors socials establerts a totes les comunitats autònomes.

## Referències

* ↑ Carreras, Juan Sáez. El educador social (en castellà). EDITUM, 1993.
* ↑ Fischer, Gustave-Nicolas. Campos de intervención en psicología social: Grupo, institución, cultura, ambiente social (en castellà). Narcea Ediciones, 1992-03-13. ISBN 978-84-277-0976-8.
* ↑ «Reial decret 1420/1991, de 30 d’agost, pel qual s'estableix el títol oficial de Diplomat/da en Educació Social». BOE, 243, 10-10-1991, pàg. 32891-32892. ISSN: 0212-033X [Consulta: 16 novembre 2022].
* ↑ «Reial decret 1420/1991, de 29 d’octubre, pel qual s'estableix l’ordenació dels ensenyaments universitaris oficials». BOE, 260, 30-10-2007. ISSN: 0212-033X [Consulta: 12 febrer 2023].
* ↑ «Llei 15/1996, de 15 de novembre, de creació del col·legi d'educadores i educadors socials de Catalunya.». DOGC, 2284, 22-11-1996. ISSN: 1988-298X [Consulta: 16 novembre 2022].
* ↑ Sánchez-Valverde Visus, Carlos «El Primer Encuentro de Educadores Especializados "Faustino Guerau de Arellano" y su papel en la cristalización de la Educación Social» (en castellà). RES, Revista de Educación Social, 17, Juliol 2013, pàg. 8. ISSN: 1698-9007 [Consulta: 2 febrer 2023].
* ↑ «Llei 41/2006, de 26 de desembre, de creació del Consell General de Col·legis Oficials d’Educadores i Educadors Socials». BOE, 309, 27-12-2006, pàg. 45771. ISSN: 0212-033X.
* ↑ Vallés-Herrero, Josep. Manual del educador social. Intervención en Servicios Sociales. (en castellà). Madrid: Pirámide, 2010, p. 31-33. ISBN 978-84-368-2270-0.

## Enllaços externs

* «Col·legi d'Educadores i Educadors Socials de Catalunya». [Consulta: 30 desembre 2021].
* «Educador social». Cercaterm. TERMCAT, Centre de Terminologia. [Consulta: 30 desembre 2021].